《答王山仲作墨梅来访韵》
宋代·熊瑞

客从罗浮来，遗我一枝琼。
仙风溢毫楮，夭矫冰雪清。
感怀畴昔夜，醉饮月中央。
青衣歌未竟，斗转参已横。
俯仰今成古，散聚若为情。
几回疏影裹，呼鹤引长鸣。
无人能悟此，空逐晓云行。
因子重欷嘘，聊以写吾生。

作者简介：熊瑞，字西玉，号冕山，馀干（今江西馀干西北）人。朝弟。度宗咸淳七年（一二七一）进士，调庐陵教授，迁国子正。宋亡，自号清虚道人。有《瞿梧集》，已佚。事见《养吾斋集》卷一○《瞿梧集序》、清同治《馀干县志》卷九。今录诗十七首。